Օրեր առաջ ՀՀ գլխավոր դատախազ Արթուր Դավթյանին մշակույթի նախարարությունում արձանագրված խախտումների վերաբերյալ ուղարկել էինք հետեւյալ հարցերը։ 1. 2018թ․ մայիսի 22-ին «Հետք» էլեկտրոնային պարբերականը հրապարակել էր հոդված, համաձայն որի՝ Հայաստանի ֆինանսների նախարարության ֆինանսաբյուջետային վերահսկողության տեսչությունը 2017թ․ իրականացված ստուգումների արդյունքում մշակույթի նախարարությունում եւ նախարարության ենթակայության տակ գտնվող հինգ կառույցներում արձանագրել է պետական միջոցներից ստացվող գումարների ծախսման 521․3 մլն դրամի խախտման փաստեր։ Ստուգումները վերաբերում են մշակույթի նախարարության 2014-16թթ․ գործունեությանը։ Պարզվել է, որ մշակույթի նախարարությունում արձանագրված 521․3 մլն դրամից 504․6 մլն դրամը ենթակա է վերադարձման (վերականգնման/ վերաձեւակերպման) պետական բյուջե։